คลังจังหวัดยะลา พร้อมดีเดย์ 4 พ.ค.นี้ ให้ข้าราชการยื่นบัตรประชาชน เลิกสแกนนิ้ว เบิกค่ารักษาพยาบาล
คลังจังหวัดยะลา พร้อมดีเดย์ 4 พฤษภาคมนี้ ให้ข้าราชการยื่นบัตรประชาชน เลิกสแกนนิ้ว เบิกค่ารักษาพยาบาล



นางลัดดา พุทธชาด คลังจังหวัดยะลา เปิดเผยว่า ในวันที่ 4 พฤษภาคม 2561 ที่จะถึงนี้ ทางกรมบัญชีกลาง จะเริ่มดีเดย์ยกเลิกสแกนนิ้วใช้สิทธิเบิกจ่ายค่ารักษาพยาบาล และหันมาใช้บัตรประชาชน ประเภทผู้ป่วยนอกแทน
 
ซึ่งในส่วนของคลังจังหวัดยะลา ได้เตรียมความพร้อมโครงการบัตรสวัสดิการรักษาพยาบาลข้าราชการ สำหรับบุคลากรของส่วนราชการในภูมิภาค โดยให้เจ้าหน้าที่ นายทะเบียนภาครัฐของหน่วยงานในพื้นที่เข้าร่วมประชุม โดยเชิญวิทยากรจากสำนักงานคลัง เขต 9 รวมทั้งวิทยากรจาก คลังจังหวัดยะลามาบรรยายให้ความรู้ เพื่อเสริมสร้างความรู้ ความเข้าใจ แนวปฎิบัติการปรับระบบเบิกจ่ายตรงประเภทผู้ป่วยนอก รองรับการใช้บัตรประจำตัวประชาชนในการแสดงสิทธิ เพื่อประกอบการเบิกจ่ายตรงค่ารักษาพยาบาลให้กับผู้มีสิทธิ ตลอดจนสามารถนำความรู้ที่ได้รับไปประชาสัมพันธ์ และเผยแพร่ให้กับบุคลากรในหน่วยงานได้อย่างถูกต้อง  

ทั้งนี้  ตั้งแต่วันที่ 4 พฤษภาคม 2561 ผู้มีสิทธิ ซึ่งเป็นข้าราชการ ลูกจ้างประจำ ผู้รับเบี้ยหวัด ผู้รับบำนาญ และบุคคลในครอบครัว ไม่ต้องสแกนนิ้วมือ สามารถเข้ารับการรักษาโรคตามปกติ พอจ่ายเงิน โดยใช้บัตรประชาชนเสียบเข้ากับเครื่อง EDC ยื่นสิทธิ ระบบจะปรับเปลี่ยนและแจ้งเงินค่ารักษาพยาบาลให้ทราบ ซึ่งลักษณะนี้ จะคล้ายกับบัตรเครดิตแต่ไม่ต้องจ่ายเงิน กรมบัญชีกลางจะเป็นผู้จ่ายให้ ยกเว้นรายการนอกเหนือ เช่น ค่าธรรมเนียมนอกเวลา และอื่น ๆ ยังคงต้องจ่ายปกติ